Þungfært víða á Suðurlandi – vegir lokaðir fram á morgundag 13. janúar , 2020 Líkur eru á að vegir verði lokaðir fram á morgundag ef marka má færslu Lögreglunnar á Suðurlandi . „ Lögreglan vill koma því á framfæri við gististaði í umdæminu að á morgun munu að öllum líkindum fjölmargir vegir verða lokaðir á Suðurlandi . Því er nauðsynlegt að gististaðir kynni gestum sínum sem hyggja á ferðalög í fyrramálið að vegir kunni að vera lokaðir og því ekki hægt að fara um svæðið . “ Samkvæmt upplýsingum frá Vegagerðinni er þungfært og þæfingsfærð og skafrenningur á flestum leiðum og í uppsveitum og ekkert ferðaveður . Lokað er á svæðinu frá Markarfljóti að Vík . Það verður skoðað á morgun , þriðjudag . Þá er snjóþekja og stórhríð á Mýrdalssandi og lítið skyggni . Þá eru Hellisheiði , Þrengsli , Mosfellsheiði og Lyngdalsheiði lokaðar .